text: 8. klasser skal konkurrere i håndværker-færdigheder
  28 august 2015 kl. 05.23
  Kok, smed eller måske tømrer? Danmarks unge skal have større kendskab til håndværkerfagene. Derfor deltager 900 elever fra Koldings 8. klasser i Skills-stafetten. De to bedste hold går videre til finalen ved DM i Skills til februar.
  Med Skills-stafetten får eleverne en lille smagsprøve på livet på en erhvervsskole, og om det er noget for dem at tage en af de flere end 100 forskellige erhvervsuddannelser.
  I Skills-stafetten skal de i små grupper på tre prøve kræfter med en række opgaver på tid.
  Øvelserne kan være alt fra at "lægge fliser" til at "samle møtrikker og skruer
  "Skills-stafetten giver 8. klasseseleverne en unik mulighed for at se, hvad en erhvervsuddannelse går ud på, hvad det i virkeligheden kræver at gå på en erhvervsuddannelse, og hvilke muligheder det giver dem efterfølgende," siger uddannelsesleder og medarrangør af Skills-stafetten på HANSENBERG i Kolding, Bettina Mortensen.
  De to bedste hold i regionen går videre til finalen ved DM i Skills i Fredericia den 4.-6. februar 2016.
  